El ple aprova estudiar la viabilitat de convertir l'actual edifici dels jutjats en habitatge assequible
10 de desembre 2024

![](/media/lazfsvch/img_6844_c.jpg?width=850&height=566.6666666666666)

La Corporació Municipal, en el ple corresponent al mes de desembre, ha aprovat estudiar la viabilitat de convertir l'actual edifici dels jutjats en habitatge assequible. La moció, presentada per Compromís per Sagunt, va ser exposada pel regidor Pepe Gil i va ser aprovada per unanimitat.

La moció acorda que: “L'Ajuntament de Sagunt estudiarà la viabilitat de convertir l'edifici actual que acull el Jutjat de Sagunt, en un equipament destinat a habitatge assequible, una vegada s'inicie l'activitat en la futura Ciutat de la Justícia”.

![](/media/hsajhzyr/img_4669_c.jpg?width=254&height=296&mode=max)

Actualment, Espanya té un dels parcs d'habitatge social més xicotets d'Europa, ja que compta amb un 2,5 % del total d'habitatges, sent la mitjana europea de 9,3 %. Això ve motivat pel baix pressupost que es destina a l'habitatge públic i perquè la política d'habitatge s'ha orientat al finançament d'habitatges en propietat i, a més, a afavorir la seua posterior desqualificació, la qual cosa provoca que eixos habitatges desqualificats deixen de ser protegides i passen a ser part del mercat lliure, explica el text.

Al descens en la construcció se suma el buidatge del parc públic. En 1994, la Comunitat Valenciana comptava amb més de 37.000 immobles; en 2023 són 14.600, la qual cosa representa menys de l'1 % del parc d'habitatges. La legislació anterior permetia adquirir l'habitatge protegit després d'un període en lloguer, per la qual cosa els pisos passaven al mercat com un immoble més. Així, d'un costat, l'estoc públic es reduïx; d'un altre, s'ha permés l'especulació amb actius que tenien una motivació social.

Recentment, el Govern ha realitzat diferents anuncis sobre un augment de l'aprovisionament d'esta mena d'habitatge. A la Comunitat Valenciana, s'ha iniciat el Pla Viu, que té l'objectiu de construir 10.000 habitatges públics en esta legislatura, “encara que el ritme de construcció no està siguent el desitjat per la ciutadania”.

![](/media/jtlpib5h/img_4917_c.jpg?width=850&height=566.6666666666666)

D'altra banda, s'espera que Sagunt compte amb una nova Ciutat de la Justícia, més gran i moderna. Les tasques d'urbanització i adequació del sòl ja estan fetes. Una vegada es construïsca l'edifici i l'activitat del Jutjat de Sagunt siga traslladada a este nou espai, Sagunt disposarà de l'edifici recentment ampliat, situat en l'avinguda Doctor Palos, per la qual cosa “creiem que un bon ús que se li podria donar a este equipament és proveir la ciutadania d'habitatge assequible”, exposa la moció.

*   [](http://www.facebook.com/sharer.php?u=https://aytosagunto.es/va/actualitat/el-ple-aprova-estudiar-la-viabilitat-de-convertir-l-actual-edifici-dels-jutjats-en-habitatge-assequible/ "Facebook")
*   [](http://twitter.com/share?url=https://aytosagunto.es/va/actualitat/el-ple-aprova-estudiar-la-viabilitat-de-convertir-l-actual-edifici-dels-jutjats-en-habitatge-assequible/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-aprova-estudiar-la-viabilitat-de-convertir-l-actual-edifici-dels-jutjats-en-habitatge-assequible/ "Linked In")
*   [](mailto:?body=https://aytosagunto.es/va/actualitat/el-ple-aprova-estudiar-la-viabilitat-de-convertir-l-actual-edifici-dels-jutjats-en-habitatge-assequible/)